На основу члана 200. став 6. Устава Републике Србије,

Влада, уз супотпис председника Републике, доноси

У Р Е Д Б У

О ДОДАТНОМ ЗАДУЖИВАЊУ ЗА ВРЕМЕ ВАНРЕДНОГ СТАЊА НАСТАЛОГ УСЛЕД БОЛЕСТИ COVID -19 ИЗАЗВАНЕ ВИРУСОМ SARS-COV-2

УЗИМАЊЕМ КРЕДИТА, ЕМИТОВАЊЕМ ДРЖАВНИХ ХАРТИЈА ОД ВРЕДНОСТИ НА ДОМАЋЕМ И МЕЂУНАРОДНОМ ФИНАНСИЈСКОМ ТРЖИШТУ И ДАВАЊЕМ ГАРАНЦИЈА РЕПУБЛИКЕ СРБИЈЕ

Члан 1.

Овом уредбом се уређује покретање поступка додатног задуживања узимањем кредита, емитовањем државних хартија од вредности на домаћем и међународном финансијском тржишту ради финансирања буџетског дефицита, одржавања текуће ликвидности, као и за обезбеђивање неопходних средстава за финансијску подршку и спровођење мера за ублажавање економских ефеката пандемије болести COVID-19изазване вирусом SARS-CoV-2 и давањем гаранција Републике Србије за време ванредног стања насталог услед болести COVID-19 изазване вирусом SARS-CoV-2.

Члан 2.

За време ванредног стања насталог услед болести COVID-19 изазване вирусом SARS-CoV-2, Влада може покренути поступак додатног задуживања узимањем кредита, емитовањем државних хартија од вредности на домаћем и међународном финансијском тржишту и давањем гаранција Републике Србије у износима вишим од износа утврђених Законом о буџету Републике Србије за 2020. годину („Службени гласник РС”, број 84/19).

Члан 3.

Ова уредба ступа на снагу даном објављивања у „Службеном гласнику Републике Србије”.

05 Број: 110-3028/2020

У Београду, 6. априла 2020. године

В Л А Д А

|  |  |
| --- | --- |
| Тачност преписа оверава  ГЕНЕРАЛНИ СЕКРЕТАР  Новак Недић | ПРЕДСЕДНИК РЕПУБЛИКЕ  Александар Вучић, с.р. |
|  | ПРЕДСЕДНИК ВЛАДЕ  Ана Брнабић, с.р. |